་གཙོ་བོར་གྱུར་པའི་ཕྱིར་བུམ་དབང་དུ་བཞག་པ་སྟེ། སྦྱང་བྱ་ལུས་ཀྱི་དྲི་མ་དག སྦྱོང་བྱེད་བུམ་པའི་དབང་ཐོབ། ལམ་བསྐྱེད་རིམ་བསྒོམ་པ་ལ་དབང་། སྦྱངས་འབྲས་སྐུ་རྡོ་རྗེ་སྤྲུལ་པའི་སྐུའི་ས་བོན་བཞག་པ་ཡིན་ནོ།། དེ་ཡན་བུམ་དབང་ངོ་།། གསང་དབང་གི་སྡོམ་ལ། མཎྜལ་གསོལ་བཅིངས་འབུལ་སྦྱོར་ཕྱུང་། །ཐིག་ཁར་བྱིན་བཀྲོལ་དབང་དོན་བཤད། །ཅེས་གསུངས་པས། གཉིས་པ་གསང་དབང་གི་དོན་དུ་མཎྜལ་འབུལ་བར་ཞུ། ཞེས་བརྗོད། སློབ་མ་རྣམས་ཀྱི། བླ་མ་ལོངས་སྐུའི་བདག་ཉིད་ལ་གསང་དབང་ཞུ་བའི་ཡོན་དུ་སོགས་བརྗོད། གསོལ་ཞེས་པས་གསོལ་བ་འདེབས་པ་འདིའི་རྗེས་ཟློས་མཛོད། དཔལ་ལྡན་ཁྲག་འཐུང་འགྲོ་བའི་མགོན། །ངག་གི་དྲི་མ་དག་པ་དང་། །གསུང་གི་དངོས་གྲུབ་ཐོབ་བྱའི་ཕྱིར། །བདག་ལ་དབང་བསྐུར་སྩལ་དུ་གསོལ།། ཅེས་ལན་གསུམ། བཅིངས་ཞེས་པ། སྔར་ལུས་ཀྱི་དཀྱིལ་འཁོར་མ་མཐོང་བ་མཚོན་ཕྱིར་སྤྱན་དར་ཡུགས་དམར་པོ་རེས་བཅིངས་པའི་མོས་པ་མཛོད། ཨོཾ་ཨཱཿཧཱུྃ། འབུལ་སྦྱོར་ཕྱུང་ཞེས་པ། སློབ་མས་ཕུལ་བའི་རིག་མ་དང་། རྡོ་རྗེ་སློབ་དཔོན་དཔལ་ཡེ་ཤེས་ཀྱི་མགོན་པོ་ཆེན་པོ་བྱ་རོག་གི་མིང་ཅན། བདུད་དང་བདུད་ཀྱི་ཕྱོགས་ལ་དྲག་ཤུལ་ཆེན་པོར་ཁྲོས་པ། ཟ་བྱེད་སྲིན་པོའི་གཟུགས། མཐིང་ནག་སྦོམ་ཞིང་ཐུང་ལ་ཞེས་པ་ནས། ཡབ་དང་རྡོ་རྗེ་པདྨ་གཉིས་སུ་མེད་པར་སྙོམས་པར་ཞུགས་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཡབ་ཀྱི་གསང་གནས་རྡོ་རྗེ་སྔོན་པོ་རྩེ་ལྔ་པ་ཧཱུྃ་གིས་མཚན་པ། སྦྱོར་ཡུམ་གྱི་མཁའ་ཨཱཿལས་པདྨ་དམར་པོ་འདབ་བརྒྱད་ཨཱཿས་མཚན་པ། སྙོམས་པར་ཞུགས་པའི་ཐུགས་ཀའི་འོད་ཟེར་གྱིས་དེ་བཞིན་གཤེགས་པ་རྣམས་སྤྱན་དྲངས། སྤྱི་བོ་ནས་ཞུགས་རྗེས་ཆགས་ཀྱི་མེས་བཞུ་བ་རྡོ་རྗེ་ནོར་བུའི་རྩེར་ལྷན་ཅིག་སྐྱེས་པའི་བདེ་བ་བརྟན་པར་བྱས། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོཉཧཾ། ཕྱིར་ཕྱུང་བའི་ཁྲག་དང་ཁུ་བ། ཨོཾ་ཨཱཿཧཱུྃ་ཧ་ཧོ་ཧྲཱིཿ ཞེས་ལན་གསུམ། ཐིག་ཁར་སྦྱིན་བཀྲོལ་ཞེས་པ། སྤྱི་གཙུག་སྨིན་མཚམས་མགྲིན་སྙིང་བཞིར་ཐིག་ལེ་བྱ། ཆོས་དབྱིངས་རྣམ་དག་ཡུམ་གྱི་མཁའ། །ཡེ་ཤེས་རང་གསལ་ཡབ་ཀྱི་གསང་། །གཉིས་མེད་བདེ་ཆེན་བྱང་ཆུབ་སེམས། །བདུད་རྩིའི་བཅུད་ཆེན་མྱང་བར་བྱོས། །ཞེས་པས་ཁར་བྱིན། སློབ་མས་མྱངས་ནས། ཨ་ཧོ་མཧཱ་སུ་ཁཾ། ཞེས་བརྗོད། མིག་དར་བཀྲོལ། དབང་དོན་བཤད་ཅེས་པ། བརྟན་པ་དང་ནི་གཡོ་བ་ཡི། །འགྲོ་བ་དམིགས་སུ་མེད་པ་སྟེ། །མཐོང་བ་དང་ནི་ཐོས་ལ་སོགས། །ཐམས་ཅད་སྒྱུ་མ་ལྟ་བུར་འཆར། །དེ་ཡང་སོ་སོ་རང་རིག་པར་གནས་པའི་ངོ་ན་ཅི་ཡང་སྣང་བ་མེད་ལ། རྗེས་ཀྱི་ཤེས་པར་ནི་དེས་བདེན་པའི་དབལ་བཅོམ་པའི་ཕྱིར་སྒྱུ་མ་ཙམ་དུ་འཆར་བས་མཉམ་བཞག་ཏུ་ཅི་ཡང་མི་དམིགས་པ་དང་། རྗེས་ཐོབ་ཏུ་སྣང་བ་ཐམས་ཅད་ཟུང་དུ་འབྲེལ་བར་ཁྱེར་ནས་གོང་ནས་གོང་དུ་དཔའ་བར་འགྲོ་བར་གྱིས་ཤིག །དེ་ནི་རྒྱུད་འདི་ཉིད་ལས། ཐོད་པའི་བདུད་རྩི་བླུག་པ་ཡི། །ཞེས་པས་བསྟན་པ་ཡིན་ཏེ། ཐོད་པ་ནི་རྡོ་རྗེ་སློབ་དཔོན་གྱི་སྤྱི་བོ། བདུད་རྩི་ནི་དེར་གནས་པའི་བྱང་སེམས་སྦྱོར་བས་ཕབ་པ། དེ་བླུགས་པ་ནི་སློབ་མའི་ཁར་སྦྱིན་པ་སྟེ་གསང་དབང་། དེ་ལ་གསང་བའི་དབང་ཞེས་བྱ་བའི་དོན། རྫས་གསང་བ་བྱང་ཆུབ་ཀྱི་སེམས། གནས་གསང་བ་ཕྱག་རྒྱའི་བྷ་ག་ལ་བརྟེན་ནས་ཐོབ་པས་གསང་བའི་དབང་ཞེས་བྱ་སྟེ། སྦྱང་བྱ་ངག་གི་དྲི་མ་དག སྦྱོང་བྱེད་གསང་དབང་ཐོབ། ལམ་རྩ་རླུང་ཐིག་ལེ་བསྒོམ་པ་ལ་དབང་། སྦྱངས་འབྲས་གསུང་རྡོ་རྗེ་ལོངས་སྤྱོད་རྫོགས་པའི་ས་བོན་བཞག་པ་ཡིན་ནོ། །ཤེར་དབང་གི་སྡོམ་ལ། མཎྜལ་གསོལ་བཅིངས་ཕྱག་རྒྱ་གཏད། །ལྷ་བསྐྱེད་བྱིན་རླབས་སྦྱོར་ནས་བཀྲོལ། །ཞེས་གསུངས་པས། གསུམ་པ་ཤེས་རབ་ཡེ་ཤེས་ཀྱི་དབང་གི་དོན་དུ་མཎྜལ་འབུལ་བར་ཞུ། ཞེས་བརྗོད། སློབ་མ་རྣམས་ཀྱིས། བླ་མ་ཆོས་སྐུའི་བདག་ཉིད་ཅན་ལ་ཤེས་རབ་ཡེ་ཤེས་ཀྱི་དབང་ཞུ་བའི་ཡོན་དུ་སོགས། གསོལ་ཞེས་པས། གསོལ་བ་འདེབས་པ་འདིའི་རྗེས་ཟློས་མཛོད། མགོན་པོ་ཐུགས་ཀྱི་རང་བཞིན་ཅན། །སེམས་ཀྱི་དྲི་མ་དག་པ་དང་། །ཐུགས་ཀྱི་དངོས་གྲུབ་ཐོབ་བྱའི་ཕྱིར། །ཤེས་རབ་ཡེ་ཤེས་དབང་བསྐུར་སྩོལ། །ཅེས་ལན་གསུམ། བཅིངས་ཞེས་པས། བྷ་གའི་དཀྱིལ་འཁོར་སྔར་མ་མཐོང་བ་མཚོན་ཕྱིར་མིག་དར་བཅིང་བར་མཛོད། ཕྱག་རྒྱ་གཏད་ཅེས་པ། གང་གི་སྐྱེ་བོ་འཆིང་འགྱུར་བ། །དེ་ཉིད་ཡོངས་ཤེས་རྣམ་པར་གྲོལ། །ཕྱག་རྒྱའི་སྦྱོར་བ་འདི་ཡིས་ནི། །ས་གསུམ་བདེ་བ་ཆེན་པོར་བསྒྱུར།། ཞེས་པས་ཕྱག་རྒྱ་སློབ་མ་ལ་གཏད། ལྷ་བསྐྱེད་བྱིན་རླབས་ཞེས་པས། དབང་རྟེན་མཚན་ཉིད་ལྡན་པའི་ཕྱག་རྒྱ་ཁྱེད་རང་ལ་གཏད་པ་དེ་དང་། ཁྱེད་རང་རྣམས་དཔལ་ཡེ་ཤེས་ཀྱི་མགོན་པོ་ཆེན་པོ་བྱ་རོག་གི་མིང་ཅན། བདུད་དང་བདུད་ཀྱི་ཕྱོགས་ལ་དྲག་ཤུལ་ཆེན་པོར་ཁྲོས་པ། ཟ་བྱེད་སྲིན་པོའི་གཟུགས་ཞེས་པ་ནས། བཞུགས་པའི་པང་དུ། ཕྱག་རྒྱ་ཙཎྜི་ཀ་སྐུ་མདོག་ནག་མོ་ཁྲོ་བའི་ཞལ་ཞེས་པ་ནས། ཡབ་དང་རྡོ་རྗེ་པདྨ་གཉིས་སུ་མེད་པར་སྙོམས་པར་ཞུགས་པའི་སྤྱི་བོར་ཨོཾ། མགྲིན་པར་ཨཱཿ ཐུགས་ཀར་ཧཱུྃ། ཡབ་ཀྱི་གསང་གནས་རྡོ་རྗེ་རྩེ་ལྔ་པ་ཧཱུྃ་གིས་མཚན་པ། སྦྱོར་ཡུམ་གྱི་མཁའ་ལ་ཨཱཿལས་པདྨ་འདབ་བརྒྱད་ཨཱཿས་མཚན་པ། ཨོཾ་སརྦ་ཏ་ཐཱ་ག་ཏ་ཨ་ནུ་རཱ་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། སྦྱོར་ནས་བཀྲོལ་ཞེས་པ། གཉིས་ཤོར་གཉིས་མཉམ་གྱི་དབུས་སུ་རྣམ་པར་སྨིན་པའི་དགའ་བ་མཐོང་བས་ཟླ་བ་ཕྱིར་མི་འཛག་པ་བྱས་པར་མོས་མཛོད། མིག་དར་བཀྲོལ། རྒྱུད་འདིར། གསང་བ་བདེ་ཆེན་ཡེ་ཤེས་ཉིད། །ཅེས་པས་ཞུ་བདེ་དབང་གསུམ་པར་བྱས་པའོ། །འདི་ལ་ཤེས་རབ་ཡེ་ཤེས་ཀྱི་དབང་ཞེས་བྱ་བའི་དོན། རྟེན་ཤེས་རབ་མའི་བདག་རྐྱེན་ལས་སྐྱེས་པའི་ཡེ་ཤེས་ངོ་སྤྲོད་པས་ཤེས་རབ་ཡེ་ཤེས་ཞེས་བྱའོ། །འདིས་སྦྱང་བྱ་ཡིད་ཀྱི་དྲི་མ་དག སྦྱོང་བྱེད་ཤེས་རབ་ཡེ་ཤེས་ཀྱི་དབང་ཐོབ། ལམ་ཕོ་ཉ་སྒོམ་པ་ལ་དབང་། སྦྱངས་འབྲས་ཐུགས་རྡོ་རྗེ་ཆོས་ཀྱི་སྐུའི་ས་བོན་བཞག་པ་ཡིན་ནོ། །ཚིག་དབང་གི་སྡོམ་ལ། མཎྜལ་གསོལ་བཏབ་དབང་དོན་ནོ། །ཞེས་གསུངས་པས། བཞི་པ་ཚིག་དབང་གི་དོན་དུ་མཎྜལ་འབུལ་བར་ཞུ། ཞེས་བརྗོད། སློབ་མ་རྣམས་ཀྱིས། བླ་མ་ངོ་བོ་ཉིད་སྐུའི་བདག་ཉིད་ཅན་ལ་དབང་བཞི་པ་ཞུ་བའི་ཡོན་དུ་སོགས། གསོལ་བཏབ་ཞེས་པས། གསོལ་བ་འདེབས་པ་འདིའི་རྗེས་ཟློས་མཛོད། དཔལ་ལྡན་གསང་བ་ཧེ་རུ་ཀ །གཟུང་འཛིན་གཉིས་མེད་བདེ་བ་ཆེ། །ངོ་བོ་ཉིད་སྐུ་ཐོབ་བྱའི་ཕྱིར། །བདག་ལ་བཞི་པའི་དབང་བསྐུར་སྩོལ། །ཅེས་ལན་གསུམ། དབང་དོན་ཞེས་པ། ཉོན་མོངས་མེད་ན་ཡེ་ཤེས་མེད། །ཉན་རང་བྱང་ཆུབ་ལམ་ལ་རིང་། །ཕུང་པོ་ཁམས་དང་སྐྱེ་མཆེད་དང་། །འབྱུང་བ་བཞི་ལ་སོགས་པ་རྣམས། །ཐམས་ཅད་གདོད་ནས་དག་པ་ཡི། །ཡེ་ཤེས་ཆེན་པོའི་བྱིན་རླབས་ཀྱིས། །དངོས་པོ་དུ་མ་གསལ་བར་སྣང་། །ཡེ་ཤེས་མེད་པར་སྐྱེ་མི་འགྱུར། །སངས་རྒྱས་ཡེ་ཤེས་ཀྱིས་རབ་བསྐུལ། །དེ་བས་བླ་མེད་རྒྱུད་འདི་རུ། །འབད་དེ་དད་པ་བསྐྱེད་པར་བྱ། །གསང་བའི་སྡོམ་པ་བླ་ན་མེད། །དེའི་དོན་ཡང་། ཕྱག་རྒྱ་ཆེན་པོའི་རྗེས་སུ་ཆགས་པ་མེད་པར་འགྱུར་བ་མེད་པའི་བདེ་བ་ཐོབ་པ་མེད་པས་ཉན་རང་རྣམས་བྱང་ཆུབ་ཀྱི་ལམ་ལ་རིང་བ་ཡིན་ལ། ཕྱག་རྒྱ་ཆེན་པོ་ལ་རྗེས་སུ་ཆགས་པས་འགྱུར་བ་མེད་པའི་བདེ་བ་ཐོབ་པ་དེ་ཉིད་སངས་རྒྱས་ཏེ་རྣམ་པ་མེད་བཞིན་དུ་རྣམ་པ་ཐམས་ཅད་པར་འཆར་བས་བསམ་གྱིས་མི་ཁྱབ་པའི་ཟུང་འཇུག་རབ་ཏུ་མི་གནས་པ་དེ་ནི་དབང་བཞི་པ་དང་། རྡོ་རྗེ་ཐེག་པའི་དམ་ཚིག་གམ་སྡོམ་པ་ཆེན་པོ་འོ། །ཞེས་དབང་དོན་བཤད། རྒྱུད་དུ། རང་བྱུང་དྲི་མེད་དབང་བསྐུར་བའོ། །ཞེས་པས། དེ་ཡང་ཞུ་བདེའི་ལྷན་སྐྱེས་འགྱུར་མེད་དུ་དག་ན་དེ་ཀ་དབང་བཞི་པ་ཡིན་ཏེ། དེ་ཡང་གསུམ་པར་ལྷན་སྐྱེས་བརྟན་ནུས་ན། དེར་སོ་སོར་རང་རིག་ངེས་པར་འོང་ལ། དེས་དངོས་གྲུབ་མཆོག་གི་རྒྱུ་རྙེད་པས། བདེ་མཆོག་ལས། ཡིད་ནི་ནང་དུ་ཆུད་པ་ཡིས། །འདོད་པའི་དངོས་གྲུབ་བསྒྲུབ་པར་བྱ། །ཞེས་འབྱུང་བས་སོ། །འདིར་རྫས་ཚིག་ངག་གི་རྣམ་པར་རིག་བྱེད་ཙམ་ལ་བརྟེན་ནས་དོན་གྱི་ཡེ་ཤེས་ངོ་སྤྲོད་པས་ཚིག་དབང་ཞེས་བྱ། འདིས་སྦྱང་བྱ་སྒོ་གསུམ་ཐ་དད་དུ་འཛིན་པ་དག །སྦྱོང་བྱེད་དབང་བཞི་པ་ཐོབ། ལམ་མཚན་མེད་ཕྱག་ཆེན་སྒོམ་པ་ལ་དབང་། སྦྱངས་འབྲས་ཡེ་ཤེས་རྡོ་རྗེ་ངོ་བོ་ཉིད་སྐུའི་ས་བོན་བཞག་པ་ཡིན་ནོ། །ཡང་སློབ་དཔོན་གྱི་དབང་གི་སྡོམ་ལ། མཎྜལ་གསོལ་བཏབ་སློབ་དཔོན་བྱ། །པོ་ཏི་ལུང་སྦྱིན་བརྟུལ་ཞུགས་གཉིས། །ཞེས་གསུངས་པས། ལྔ་པ་རྡོ་རྗེ་སློབ་དཔོན་གྱི་དབང་ཞུ་བའི་ཡོན་དུ་མཎྜལ་འབུལ་བར་ཞུ། ཞེས་བརྗོད་སློབ་མ་རྣམས་ཀྱིས། རྡོ་རྗེ་སློབ་དཔོན་གྱི་དབང་ཞུ་བའི་ཡོན་དུ་སོགས། གསོལ་བ་བཏབ་ཅེས་པས། གསོལ་བ་འདེབས་པ་འདིའི་རྗེས་ཟློས་མཛོད། འཁོར་བའི་སྡུག་བསྔལ་འཇོམས་པ་པོ། །རྡོ་རྗེ་སེམས་དཔའ་མཉམ་འགྱུར་བའི། །རྡོ་རྗེ་སློབ་དཔོན་བདག་ཉིད་ཆེ། །མྱུར་དུ་དངོས་གྲུབ་སྟེར་བྱེད་སྩོལ། །ཅེས་ལན་གསུམ། འོག་ཏུ་སེང་ཁྲི། སྟེང་དུ་གདུགས། རྐང་འོག་ཏུ་འཁོར་ལོ། ལག་གཉིས་བསྣོལ་བར་རྡོ་རྗེ་དྲིལ་བུ་སྦྱིན། །བསམ་པ་གང་དང་གང་དག་གིས། །མི་རྣམས་སེམས་དང་མཐུན་པར་འཇུག །དེ་དང་དེ་ཡི་གཟུགས་སྤྲུལ་ཏེ། །སྣ་ཚོགས་གཡོགས་ཏེ་བདེ་བར་བཞུགས། །ཨོཾ་སརྦ་ཏ་ཐཱ་ག་ཏ་བཛྲ་ཙཱརྻ་ཨ་དྷིཥྛ་ན་ཨ་བྷི་ཥིཉྩ་ཧཱུྃ། ཕྱག་རྒྱ་རྡོར་དྲིལ་གསུམ་གྱི་མཚོན་བྱེད་དེ་ཀར་ཤེས་ན་མི་ཟབ་པ་བསྐྱེད་རིམ་དང་འབྲེལ། ཡབ་ཡུམ་གྱི་རྡོ་རྗེ་པདྨ་དེ་གཉིས་མཉམ་སྦྱོར་དུ་ཤེས་ན་ཟབ་པ་སྟེ་བསྐྱེད་རིམ་སྒྱུ་མ། ཐུགས་བདེ་བ་ཆེན་པོ་བརྗོད་བྱ་དོན་གྱི་ཨེ་ཝཾ། ཐམས་ཅད་མཁྱེན་པའི་སྐད་གསུང་རྗོད་བྱེད་སྒྲའི་ཨེ་ཝཾ། དབྱེར་མེད་པ་ཁ་སྦྱོར་གཟུགས་ཀྱི་ཨེ་ཝཾ་ཡིན་པའི་ངེས་པ་རྟོགས་ན། དམ་ཚིག་གསུམ་རྫོགས་པ་ཞེས་བྱ་བ་རྡོ་རྗེ་སློབ་དཔོན་གྱི་གནས་ཐོབ་པས། སློབ་མ་བསྡུ་བ་ལ་དབང་བའི་ཕྱིར། རྡོ་རྗེ་སློབ་དཔོན་གྱི་དབང་ཞེས་བྱའོ། །པོ་ཏི་ལུང་སྦྱིན་ཞེས་པ། དུང་དང་། རྒྱུད་མན་ངག་གི་པོ་ཏི། རྡོ་རྗེ་བཅས་གཏད་དེ། པདྨ་རྒྱས་པ་གཡས་འཁྱིལ་དུང་། །ཆོས་བདག་སོ་སོར་རིག་པ་མཆོག །དྲི་མེད་དཔའ་བོ་རྡོ་རྗེ་ནི། །མི་ཕྱེད་བདེ་ཆེན་ཡེ་ཤེས་སོ། །ཞེས་པའི་ཚིགས་སུ་བཅད་པ་འདིས་སྒྲུབ་པ་དང་ལས་སྦྱོར་བསྟན་པ་ཡིན་ནོ། །བརྟུལ་ཞུགས་གཉིས་ཞེས་པ། དཔའ་བོའི་རིམ་པའི་བརྟུལ་ཞུགས་ཀྱི་དབང་ལ། ཅང་ཏེའུ། ཁ་ཊྭཱཾ་ག ཐོད་པ་བཅས་གཏད་དེ། ཡང་དག་དོན་ལྡན་མཆོག་དོན་དུ། །རྣལ་འབྱོར་དབང་ཕྱུག་བརྟུལ་ཞུགས་ཀྱིས། །གསང་བ་འཛིན་པར་བྱེད་པ་དང་། །ནམ་ཡང་འབྲལ་བ་མ་བྱེད་ཅིག །གར་འཆམས་ཀྱི་ཆས་ཀྱང་ཚིག་དེས་སྦྱིན། རང་བྱིན་གྱིས་བརླབས་པའི་མཐའི་བརྟུལ་ཞུགས་དབང་ལ། རྡོ་རྗེ་གཏད་དེ། དེ་བཞིན་གཤེགས་པ་ཐམས་ཅད་ཀྱི་མཐུ་སྟོབས་རྡོ་རྗེས་ཕྱག་ན་རྡོ་རྗེར་དབང་བསྐུར་བ་ལྟར་དུ་ཁྱེད་རང་རྣམས་ལ་ཡང་དབང་བསྐུར་བའི་མོས་པ་གྱིས། སྒོ་གསུམ་ནུས་མཐུ་ལྡན་པ་ཡིས། །གསང་བ་གསུམ་གྱི་རྡོ་རྗེར་བསྒྲུབ། །རིན་ཆེན་དབང་གི་རྒྱལ་པོ་ལྟར། །ཕུན་སུམ་ཚོགས་པ་ཐམས་ཅད་ཀྱིས། །དེ་དག་ཀྱང་རྒྱུད་ལས། འདི་ཉིད་དངོས་གྲུབ་ཀུན་གྱི་གཏེར། །ཟབ་ཅིང་རྒྱ་ཆེ་དོན་འགྲུབ་པ། །སྐལ་བ་ཅན་ལ་སྦྱིན་པར་འོས། །ཞེས་པས་ལེགས་པར་བསྟན་པའོ། །དེས་དཔལ་རྡོ་རྗེ་ནག་པོ་ཆེན་པོ་ཁྲོས་པའི་མགོན་པོ་གསང་བ་དངོས་གྲུབ་འབྱུང་བ་རིགས་འདུས་ལྷ་མང་གི་དཀྱིལ་འཁོར་དུ་དབང་བཞི་ལེགས་པར་ཕུལ་གྲུབ་པ་ཡིན་པས་གཏང་རག་གི་མཎྜལ་འབུལ་བར་ཞུ། དེ་ནས་ཚོགས་ལ་རོལ་བ་མན་བསྙེན་པ་བཞིན་ནོ།། རྒྱལ་བའི་བསྟན་དང་བསྟན་སྲུང་ཐམས་ཅད་ལ། །དབང་སྒྱུར་དཔལ་གྱི་མགོན་པོ་བྱ་རོག་མཚན། །མཐུ་སྟོབས་གྲགས་པའི་ང་རོ་སྲིད་རྩེར་ཡང་།། ཁོལ་ཁྱོད་བསྟན་པ་སྲུང་བའི་དུས་ལ་བབ། །ཚད་ལྡན་རྒྱུད་གཞུང་འོ་མའི་རྒྱ་མཚོ་ཆེ། །མཁས་མང་ལྷ་བརྒྱའི་འབད་པས་ཆེར་བསྲུབས་ཀྱང་། །སྔོན་མེད་བདུད་རྩིས་ཡོངས་གཏམས་བུམ་པ་བཟང་། །བསྟན་འཛིན་ཆེན་པོར་རློམ་གཞན་འགས་མ་ཐོབ། །རྒྱལ་ཀུན་སྙིང་རྗེའི་རང་གཟུགས་པདྨ་དཀར། །ཐུགས་རྗེའི་འདབ་སྟོང་གྲོལ་བའི་ལེགས་བཤད་ཀྱི། །ཟིལ་དངར་སྙིང་པོའི་མཛོད་འདིའང་ཕྱོགས་འཛིན་ཅན། །སྦྲང་བུ་ཏྲེ་མའི་སྤྱོད་ཡུལ་མ་གྱུར་ཏོ། །སྐལ་བཟང་མཚར་སྡུག་ལེགས་བྲིས་གཞོན་ནུའི་ཚོགས། །རྒྱུད་འགྲེལ་མན་ངག་རྒྱ་མཚོའི་སྙིང་ཕྱུང་བའི།། བསྟན་སྲུང་རིགས་ཀུན་འདུས་པ་གཞན་མེད་ཕྱིར། །སྨིན་གྲོལ་བདུད་རྩི་ལོངས་ལ་འདིར་སྤྱོན་ཅིག །འདིར་འབད་ལེགས་བྱས་གསར་པའི་ཆུ་འཛིན་གྱིས། །སྲིད་ཞིའི་ཕྱོགས་ཀྱི་འཁོར་ལོ་ཀུན་གང་བས། །དུས་ངན་སྟོན་གྱི་མཐར་ཡང་བསྟན་དང་འགྲོའི། །ཕན་བདེའི་ཚལ་ཆེན་ཀུན་ནས་འབར་གྱུར་ཅིག །དེ་ལྟར་བསྟན་སྲུང་དངོས་གྲུབ་འབྱུང་བའི་དབང་གི་མཚམས་སྦྱོར་ཇི་ལྟར་སྐབས་སུ་བབས་ཙམ་བཀོད་པ་འདི་ཉིད། སྐྱིད་སྦུག་བྱང་ཆུབ་བསམ་གླིང་ནས། མཚུངས་བྲལ་གྲུབ་དབང་མཆོག་གི་སྒྱུ་འཕྲུལ་གར་གྱི་རོལ་རྩེད་ཡོན་ཏན་རིན་པོ་ཆེའི་འབྱུང་གནས་སུ་གྱུར་པ་གང་དེའི་བཀའ་འཕྲིན་ལྕིད་དུ་ཆགས་པས་བསྐུལ་བའི་ཐུགས་བཞེད་བསྐང་ཕྱིར། ཕྱོགས་བྲལ་གྱི་ལྡོམ་བུས་འཚོ་བ་བོད་མཁས་པ་མི་ཕམ་དགེ་ལེགས་རྣམ་པར་རྒྱལ་བའི་ལྷས་ཉི་འོད་ལྡན་ཟླའི་ཉེར་དགུ་ལ་གྲུབ་པར་བགྱིས་པ་སིདྡྷི་ཀ་མ་དྷེནུརསྟུ། །དགེའོ། །སརྦ་མངྒ་ལཾ་བྷ་ཝནྟུ།། །།